साफ यू–१८ फुटबल : माल्दिभ्ससँग बराबरीमा रोकियो नेपाल
नेपाली टिमलाई सधैं ९० मिनेट एकरुपले खेल्न नसकेको आरोप लाग्ने गर्छ । भइरहेको छ पनि त्यस्तै । त्यो रोग उमेर समूहको टिममा पनि छ । लगातार दुईपल्टको डिफेन्डिङ च्याम्पियन नेपाली युवा टिमले साफ यू–१८ च्याम्पियनसिपको पहिलो खेलमा माल्दिभ्सविरुद्ध त्यस्तै परम्परा दोहोर्‍यायो ।
काठमाडौँ — नेपाली टिमलाई सधैं ९० मिनेट एकरुपले खेल्न नसकेको आरोप लाग्ने गर्छ । भइरहेको छ पनि त्यस्तै । त्यो रोग उमेर समूहको टिममा पनि छ । लगातार दुईपल्टको डिफेन्डिङ च्याम्पियन नेपाली युवा टिमले साफ यू–१८ च्याम्पियनसिपको पहिलो खेलमा माल्दिभ्सविरुद्ध त्यस्तै परम्परा दोहोर्‍यायो ।घरेलु टिमको लािग पहिलो हाफ सम्झनलायक भएन । डिफेन्डर रोशन दोङले पाहुना टिमका कप्तान हसन नजिमलाई अनावश्यक फाउल गरेपछि माल्दिभ्सले पेनाल्टी पायो र नजिमले त्यसलाई सहज गोलमा परिणत गर्दै आफ्नो टिमलाई हल्चोक मैदानमा १–० ले अघि बढाए । १३ औं मिनेटमा भएको त्यस गोल लगत्तै नेपालका कप्तान जय गुरुङको हेडरलाई हसन अलिफले क्लियर गरे । ‘सिक्स यार्ड बक्स’ मा बृजेश चौधरीको दुई प्रहारमा किपर र डिफेन्स बाधक बनेपछि नेपालले २० औं मिनेटमा बराबरी गर्ने अवसर गुमायो । बाँकी पहिलो हाफको समय निरस रह्यो ।दोस्रो हाफमा भने नेपाली टिमले लय समात्यो । बलमाथि नियन्त्रण राख्यो । निरन्तर आक्रमण गर्‍यो । केही प्रहारमा पाहुना टिमका खेलाडीको शरीर र खुट्टाले बललाई जाली चुम्न दिएन । दुईपल्ट बल बारमा लागेर फर्कियो । गोलकिपर अलिफले पनि राम्रै बचाउ गरे । माल्दिभ्सको पुरै टिम रक्षापंक्तिमै व्यस्त देखिए । त्यसै क्रममा मनीष डाँगीले बृजेशको पासमा हेडद्वारा ७५ औं मिनेटमा गोल गरेर साफ यू–१८ मा ह्याट्रिक गर्ने दाउमा रहेको नेपाललाई पहिलो खेलमा अंक दिलाए ।‘नेपाल धेरै राम्रो टिम हो भन्ने थाह थियो,’ माल्दिभ्सका प्रशिक्षक मोहम्मद सेजलीले भने, ‘हाम्रो लक्ष्य अंक नगुमाउने थियो र कठिन भएर पनि यसमा सफल भयौं । हामी धेरै भाग्यमानी पनि रह्यौं, कडा मिहिनेतले नै भाग्यमानी बनाउँछ ।’ उनले प्रतियोगिताको लागि मैदानको अवस्था राम्रो नभएको पनि बताए ।‘आक्रामक रणनीति लिएका थियौं,’ नेपाली टिमका प्रशिक्षक चेतनारायण श्रेष्ठले भने, ‘पहिलो हाफमा योजनाअनुसार खेल्न सकेन । त्यसको मुख्य कारण पेनाल्टी गोल पनि हो ।’ दोस्रो हाफमा गोल गर्नका लागि खेलाडीलाई आक्रामक खेल्न निर्देशन दिएको उल्लेख गर्दै उनले भने, ‘खेल मिल्दै जाँदा गोल भयो । तर् १ अंकमात्रै आयो । माल्दिभ्स भाग्यमानी रह्यो ।’ नेपालले सेमिफाइनल प्रवेशका लागि निर्णायक मानिएको समूहको दोस्रो खेलमा आइतबार भुटानविरुद्ध प्रतिस्पर्धा गर्नेछ ।शनिबारको खेलबंगलादेशविरुद्ध श्रीलंका१५ः०० बजेहल्चोक मैदान